Mediatiedote 15.10.2013

**Korkkarimarssi naisiin kohdistuvaa väkivaltaa vastaan**

Vammaisjärjestöjen naisverkosto järjestää perjantaina 18.10. mielenosoituksen naisiin kohdistuvaa väkivaltaa vastaan. Vammaiset naiset käyttävät marssilla omalla tavallaan korkokenkiä, koska niiden käyttö on vammaiselle naiselle yhtä mahdotonta kuin esteellisiin turvakoteihin tai palveluihin pääsy.

Vammainen nainen kohtaa elämänsä aikana jopa 2-10 kertaa useammin väkivaltaa tai sen uhkaa kuin vammaton kanssasisarensa. Väkivallan tekijä kohdistaa lyönnit usein vammaan: kommunikaatiovammaista naista lyödään suulle, näkövammaista kasvoille, liikuntavammaista jalkoihin. Väkivallan uhrien palveluihin vammainen nainen ei kuitenkaan pääse.

– Väkivallan uhrien palvelut ovat Suomessa surkealla tolalla. Esteettömiä, kaikille soveltuvia ja helposti saatavilla olevia palveluja ei ole ollenkaan. Vammaiselle naiselle palveluihin pääsy on usein yhtä mahdotonta kuin korkkareilla käveleminen, kertoo tapahtumaa järjestävä Invalidiliiton naistyöryhmän sihteeri Pirkko Justander.

Korkkarimarssi päättyy eduskuntatalolle, jossa naisverkosto luovuttaa paikalle kutsutuille sosiaali- ja terveys- sekä peruspalveluministereille ja eduskuntaryhmien puheenjohtajille edellisenä päivänä julkistetun opaskirjan *Uskalla olla, uskalla puhua - vammainen nainen ja väkivalta.*

– Suomi allekirjoitti hiljattain Euroopan Neuvoston naisiin kohdistuvan väkivallan vastaisen yleissopimuksen (Istanbulin sopimus) ja sitoutui tekemään radikaaleja parannuksia väkivallan uhrien palveluihin. Mitään parannuksia ei kuitenkaan ole vielä esitetty. Matalan kynnyksen ja "yhden luukun" palveluja, jotka soveltuvat myös vammaisille naisille, tarvitaan nyt heti, painottaa Justander.

– Suomessa vammaisen henkilön seksuaalisen itsemääräämisoikeuden loukkauksesta ei tällä hetkellä säädetä yhdenvertaisesti muun väestön kanssa. Tuore luonnos rikoslain seksuaalirikoksia koskevan lain muuttamiseksi ei ota huomioon kansainvälisiä ihmisoikeusvelvoitteita. Laitoksissa asuvien vammaisten naisten raiskaukset käsitellään ehdotuksessa edelleen seksuaalisena hyväksikäyttönä eikä raiskauksina, kertoo Invalidiliiton lakimies Henrik Gustafsson. Asiaa edistääkseen Invalidiliitto jätti syyskuussa lausunnon lakiluonnoksesta.

**Korkkarimarssi naisiin kohdistuvaa väkivaltaa vastaan järjestetään perjantaina 18.10. klo 11.15.** Kokoontuminen on Kiasman edessä, josta marssi kulkee Musiikkitalon kautta Eduskuntatalolle. Osallistujia pyydetään sonnustautumaan korkokenkiin - ne voivat olla esimerkiksi jalassa, rollaattorin korissa tai rintarossina!

*Uskalla olla, uskalla puhua – vammainen nainen ja väkivalta* -kirjan kirjoittajia on mahdollisuus haastatella Korkkarimarssia ennen.

Lisätiedot ja haastattelupyynnöt: Invalidiliiton naistyöryhmän sihteeri Pirkko Justander, pirkko.justander@invalidiliitto.fi, puh. 0505254183

Tapahtuma Facebookissa: <https://www.facebook.com/events/219000968263198/?fref=ts>